Numărul mediu al pensionarilor din România a fost de 5,228 milioane anul trecut, în scădere cu 29.000 față de anul anterior, în timp ce pensia medie a crescut cu 12,8%, la 1.069 de lei, potrivit datelor publicate miercuri de Institutul Național de Statistică (INS).

În 2016, pensia medie lunară a fost de 948 lei, iar numărul pensionarilor a fost de 5,257 milioane, scrie News.ro

Raportul pe total dintre numărul mediu de pensionari de asigurări sociale de stat și cel al salariaților a fost anul trecut de 9 la 10.

Acest raport prezintă variații semnificative în profil teritorial, de la numai 5 pensionari la 10 salariați în Municipiul București, la 17 pensionari la 10 salariaṭi în județul Teleorman.

”Pensia medie de asiguări sociale de stat a variat cu discrepanțe semnificative în profil teritorial, ecartul dintre valoarea minimă și cea maximă depășind 400 de lei (825 lei în județul Botoṣani, 827 lei în judeṭul Giurgiu, 850 lei în judeṭul Vrancea față de 1304 lei în Municipiul București, 1282 lei în judeṭul Hunedoara, 1226 lei în judeṭul Braṣov)”, se arată în comunicat.

Pensionarii de asigurări sociale dețin ponderea majoritară (99,9%) în numărul total de pensionari. Pensionarii de asigurări sociale de stat reprezintă 89,5% în totalul celor de asigurări sociale.

Pe categorii de pensii, numărul pensionarilor pentru limită de vârstă a fost preponderent (76%) în cadrul pensionarilor de asigurări sociale.

”Pensia medie de asigurări sociale de stat a fost de 1026 lei, iar raportul dintre pensia medie de asigurări sociale de stat pentru limită de vârstă cu stagiu complet de cotizare (fără impozit și fără contribuția de asigurări sociale de sănătate) și câștigul salarial mediu net a fost de 52,8% (comparativ cu 53,3% în anul precedent)”, se arată în comunicat.